It-30 edizzjoni tal-premjijiet għall-ħidma tal-ġurnalisti saret ilbieraħ filgħaxija. F'diskors waqt il-preżentazzjoni tal-premijiet il-President ta' Malta George Vella qal li l-professjoni tal-ġurnalist hija fundamentali għad-demokrazija daqskemm hija fundamentali t-tfittxija għall-verità. Xogħlijiet ta' ġurnalisti tal-PBS ġew ippremjati fit-30 edizzjoni tal-awards tal-ġurnalisti li jingħataw mill-Istitut tal-Ġurnalisti Maltin. Ġurija indipendenti ppremjat ix-xogħlijiet ta' żewġ ġurnalisti – Mario Micallef rebaħ fil-kategorija tal-aqwa ġurnaliżmu awdjoviżiv fil-qasam ta' aħbarijiet u ġrajjiet kurrenti bis-servizz dwar Leħen il-Priġunieri. Il-kategorija tal-aqwa użu tal-lingwa Maltija fil-ġurnaliżmu miktub intrebħet mill-ġurnalista tal-PBS Fiorella Pace. Rebbieħa wkoll f'isem il-PBS għal xogħlijiet li xxandru s-sena l-oħra kienu wkoll fil-kategorija tal-aqwa feature tas-sena li ntrebaħ minn Xarabank li tratta l-istorja dwar il-qtil ta' Daphne Caruana Galizia. F'serata li xxandret fuq TVM2, l-edizzjoni tal-premjijiet tal-ġurnalisti, din is-sena kellha 18-il kategorija. Ix-xogħlijiet ta' ġurnalisti u kontributuri tal-PBS kienu wkoll finalisti f'sitt kategoriji. Minbarra t-18-il kategorija għal ġurnaliżmu stampat, imxandar u elettroniku u li fihom jitressqu x-xogħlijiet li jidħlu għal dawn l-awards jingħata wkoll il-Gold Award, bħala rikonoxximent għall-karriera ġurnalistika. Dan l-unur ingħata lill-preżentatur Peppi Azzopardi. Waqt din l-edizzjoni ngħata rikonoxximent lill-ġurnalist veteran Mario Schiavone membru fundatur tal-Press Club lura fl-1990 u li għadu jservi fil Kunsill tal-Istitut tal-Ġurnalisti Maltin sal lum. F'diskors waqt il-preżentazzjoni tal-premjijiet, il-President tal-Istitut tal-Ġurnalisti Maltin, Sylvana Debono tkellmet dwar il-libertà tal-espressjoni u kif din għandha titqies bħala l-ikbar rigal li ċ-ċivilizzazzjoni tat lis-soċjetà umana. Il-President ta' Malta George Vella fid-diskors tiegħu ħares lejn il-professjoni tal-ġurnalist. Qal li din hija professjoni li fid-demokrazija għandha rwol importanti ħafna. Saħaq fuq il-professjonalità għaliex hemm min jagħmel il-ħsara, meta jippretendi li għandu r-rekwiżiti meħtieġa biex iwettaq din il-professjoni u fil-verità ma jkollux. Huwa qal li t-tfittxija għall-verità, fil-ġurnaliżmu hija prinċipju fundamentali. Qal li ġurnalist serju m' għandux jagħmel mistoqsijiet spekulattivi imma ma jiqafx ifittex il-verità. Huwa appella wkoll għar-razan biex ġurnalist jagħraf jikteb u jitkellem b'għażla tajba u xierqa ta' kliem mingħajr ma jesaġera u jfittex is-sensazzjonaliżmu.